CELEX: 32009R0720
Language: el
Date: 2009-08-06 00:00:00
Title: Κανονισμός (ΕΚ) αριθ. 720/2009 της Επιτροπής, της 6ης Αυγούστου 2009 , για την τροποποίηση του κανονισμού (ΕΚ) αριθ. 884/2006 της Επιτροπής για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου όσον αφορά τις τιμές αναφοράς, τον υπολογισμό του κόστους χρηματοδότησης και τον φυσικό έλεγχο για το ρύζι

7.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 205/15
            
         
      ΚΑΝΟΝΙΣΜΌΣ (ΕΚ) αριθ. 720/2009 ΤΗΣ ΕΠΙΤΡΟΠΉΣ
   
   της 6ης Αυγούστου 2009
   για την τροποποίηση του κανονισμού (ΕΚ) αριθ. 884/2006 της Επιτροπής για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου όσον αφορά τις τιμές αναφοράς, τον υπολογισμό του κόστους χρηματοδότησης και τον φυσικό έλεγχο για το ρύζι
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42,
   Εκτιμώντας τα ακόλουθα:
   
               (1)
            
            
               Σύμφωνα με το παράρτημα IV του κανονισμού (ΕΚ) αριθ. 884/2006 της Επιτροπής, της 21ης Ιουνίου 2006, για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά τη χρηματοδότηση των παρεμβάσεων του ΕΓΤΕ και τη λογιστική καταχώριση των ενεργειών δημόσιας αποθεματοποίησης από τους οργανισμούς πληρωμών των κρατών μελών (2), η μέθοδος υπολογισμού των χρηματοοικονομικών εξόδων για τα κεφάλαια που διέθεσαν τα κράτη μέλη στο πλαίσιο αγοράς προϊόντων στην παρέμβαση απαιτεί τον καθορισμό εφαρμοστέου επιτοκίου για μια δεδομένη λογιστική χρήση.
            
         
               (2)
            
            
               Ο προσδιορισμός αυτός βασίζεται στο μέσο επιτόκιο, με το οποίο επιβαρύνθηκαν πραγματικά τα κράτη μέλη κατά τη διάρκεια της περιόδου αναφοράς, το οποίο τα κράτη μέλη κοινοποιούν στην Επιτροπή, μετά από αίτησή της, εντός συγκεκριμένης προθεσμίας. Για λόγους ομοιογένειας, είναι σκόπιμο τα κράτη μέλη να χρησιμοποιούν προς τον σκοπό αυτό το έντυπο κοινοποίησης που έχει θέσει στη διάθεσή τους η Επιτροπή.
            
         
               (3)
            
            
               Είναι σκόπιμο να θεωρηθεί ότι τα κράτη μέλη τα οποία δεν χρησιμοποιούν το κατάλληλο έντυπο και δεν αποστέλλουν την κοινοποίησή τους εντός της καθορισμένης προθεσμίας προκειμένου να απαντήσουν στην εν λόγω αίτηση της Επιτροπής δεν έχουν επιβαρυνθεί με δαπάνες για τόκους κατά τη διάρκεια της περιόδου αναφοράς.
            
         
               (4)
            
            
               Όσον αφορά τα κράτη μέλη που δηλώνουν στην κοινοποίησή τους ότι δεν έχουν επιβαρυνθεί με δαπάνες για τόκους κατά τη διάρκεια της περιόδου αναφοράς διότι δεν είχαν θέσει γεωργικά προϊόντα σε δημόσια αποθεματοποίηση κατά τη διάρκεια της εν λόγω περιόδου, είναι σκόπιμο να καθοριστεί σαφώς το εφαρμοστέο επιτόκιο για τα χρηματοοικονομικά έξοδα για τα κεφάλαια που διέθεσαν τα εν λόγω κράτη μέλη για την αγορά προϊόντων.
            
         
               (5)
            
            
               Ο κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (3) έχει εισάγει διάκριση μεταξύ των τιμών αναφοράς και των τιμών παρέμβασης. Πρέπει, συνεπώς, να προσαρμοστούν ορισμένες διατάξεις του κανονισμού (ΕΚ) αριθ. 884/2006.
            
         
               (6)
            
            
               Ο κανονισμός (ΕΚ) αριθ. 670/2009 της Επιτροπής, της 24ης Ιουλίου 2009, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη δημόσια παρέμβαση μέσω διαγωνισμού για την αγορά σκληρού σίτου ή αναποφλοίωτου ρυζιού, και την τροποποίηση των κανονισμών (ΕΚ) αριθ. 428/2008 και (ΕΚ) αριθ. 687/2008 (4) έχει εισάγει νέους κανόνες όσον αφορά τον φυσικό έλεγχο για το ρύζι. Πρέπει, συνεπώς, να προσαρμοστούν ορισμένες διατάξεις του κανονισμού (ΕΚ) αριθ. 884/2006.
            
         
               (7)
            
            
               Συνεπώς, ο κανονισμός (ΕΚ) αριθ. 884/2006 πρέπει να τροποποιηθεί αναλόγως.
            
         
               (8)
            
            
               Για λόγους χρηστής διαχείρισης των μέτρων παρέμβασης όσον αφορά τη δημόσια αποθεματοποίηση, οι τροποποιήσεις σχετικά με τη διάκριση μεταξύ της τιμής αναφοράς και της τιμής παρέμβασης εφαρμόζονται από την 1η Οκτωβρίου 2009, ημερομηνία έναρξης της νέας λογιστικής χρήσης.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα I, IV, VI, VII, X και XII του κανονισμού (ΕΚ) αριθ. 884/2006 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Τα σημεία 3 έως 6 του παραρτήματος εφαρμόζονται από την 1η Οκτωβρίου 2009.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Αυγούστου 2009.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 209 της 11.8.2005, σ. 1.
   
      (2)  ΕΕ L 171 της 23.6.2006, σ. 35.
   
      (3)  ΕΕ L 299 της 16.11.2007, σ. 1.
   
      (4)  ΕΕ L 194 της 25.7.2009, σ. 22.
   
      ΠΑΡΑΡΤΗΜΑ
      Τα παραρτήματα I, IV, VI, VII, X και XII του κανονισμού (ΕΚ) αριθ. 884/2006 τροποποιούνται ως εξής:
      
                  1.
               
               
                  Στο παράρτημα Ι σημείο B.III.2, το δεύτερο εδάφιο αντικαθίσταται από το ακόλουθο κείμενο:
                  «Έτσι, οι κανόνες που ορίζονται στο παράρτημα ΙΙ σημείο ΙΙ εφαρμόζονται εφόσον το βάρος του προϊόντος που έχει αποθεματοποιηθεί και διαπιστωθεί κατά τον φυσικό έλεγχο διαφέρει από το λογιστικό του βάρος κατά 5 % ή περισσότερο όσον αφορά τα σιτηρά και το ρύζι στην περίπτωση αποθεματοποίησης σε σιλό ή σε επίπεδη αποθήκη.».
               
            
                  2.
               
               
                  Το παράρτημα IV τροποποιείται ως εξής:
                  
                              α)
                           
                           
                              Στο σημείο Ι.1, η δεύτερη πρόταση αντικαθίσταται από το ακόλουθο κείμενο:
                              «Αυτό το ενιαίο επιτόκιο αντιστοιχεί προς τον μέσο όρο των προθεσμιακών επιτοκίων Euribor, τριών και δώδεκα μηνών, που καταγράφηκαν κατά τη διάρκεια περιόδου αναφοράς έξι μηνών η οποία θα καθοριστεί από την Επιτροπή, με αντίστοιχη στάθμισή τους κατά ένα τρίτο και κατά δύο τρίτα.»·
                           
                        
                              β)
                           
                           
                              Το σημείο I.2 τροποποιείται ως εξής:
                              
                                          i)
                                       
                                       
                                          Το πρώτο εδάφιο αντικαθίσταται από το ακόλουθο κείμενο:
                                          «Για τον προσδιορισμό των εφαρμοστέων επιτοκίων για δεδομένη λογιστική χρήση, τα κράτη μέλη κοινοποιούν στην Επιτροπή, μετά από αίτησή της, το μέσο επιτόκιο με το οποίο επιβαρύνθηκαν πραγματικά στη διάρκεια της περιόδου αναφοράς που αναφέρεται στην παράγραφο 1 το αργότερο εντός της προθεσμίας που αναφέρεται στην εν λόγω αίτηση. Η κοινοποίηση πραγματοποιείται με χρήση του εντύπου που διατίθεται στα κράτη μέλη από την Επιτροπή.»·
                                       
                                    
                                          ii)
                                       
                                       
                                          Μετά το δεύτερο εδάφιο παρεμβάλλεται το ακόλουθο εδάφιο:
                                          «Ελλείψει κοινοποίησης από ένα κράτος μέλος υπό τη μορφή και εντός της προθεσμίας που αναφέρεται στο πρώτο εδάφιο, το επιτόκιο με το οποίο επιβαρύνεται το εν λόγω κράτος μέλος θεωρείται ότι είναι 0 %. Σε περίπτωση που ένα κράτος μέλος δηλώσει ότι δεν είχε επιβαρυνθεί με δαπάνες για τόκους διότι δεν είχε θέσει κατά τη διάρκεια της περιόδου αναφοράς γεωργικά προϊόντα σε δημόσια αποθεματοποίηση, το ενιαίο επιτόκιο που έχει καθοριστεί από την Επιτροπή εφαρμόζεται στο εν λόγω κράτος μέλος.»·
                                       
                                    
                                          iii)
                                       
                                       
                                          Στο τρίτο εδάφιο η πρώτη πρόταση διαγράφεται και η δεύτερη πρόταση αντικαθίσταται από το ακόλουθο κείμενο:
                                          «Ωστόσο, εάν η Επιτροπή διαπιστώσει ότι το επίπεδο των επιτοκίων για ένα κράτος μέλος είναι χαμηλότερο από το ενιαίο επιτόκιο, καθορίζει το επιτόκιο για το εν λόγω κράτος μέλος στο χαμηλότερο αυτό επίπεδο.».
                                       
                                    
                        
            
                  3.
               
               
                  Στο παράρτημα VI σημείο II.1, το τρίτο εδάφιο αντικαθίσταται από το ακόλουθο κείμενο:
                  «Η προβλεπόμενη στο πρώτο εδάφιο προσαύξηση υπολογίζεται με πολλαπλασιασμό της τιμής αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007 (1) του Συμβουλίου, του σχετικού προϊόντος επί το όριο ανοχής που προβλέπεται για το προϊόν αυτό στο άρθρο 8 παράγραφος 2 του παρόντος κανονισμού.
               
            
                  4.
               
               
                  Στο παράρτημα VII, το σημείο III αντικαθίσταται από το ακόλουθο κείμενο:
                  «III.   ΒΟΕΙΟ ΚΡΕΑΣ
                  Για την εφαρμογή των διατάξεων του παραρτήματος Χ και του παραρτήματος ΧΙΙ παράγραφος 2 στοιχεία α) και γ), η τιμή βάσης που λαμβάνεται υπόψη για το βόειο κρέας χωρίς κόκαλα είναι η τιμή αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007, επί τον συντελεστή 1,47.».
               
            
                  5)
               
               
                  Το παράρτημα Χ τροποποιείται ως εξής:
                  
                              α)
                           
                           
                              στο στοιχείο α) το πρώτο εδάφιο αντικαθίσταται από το ακόλουθο κείμενο:
                              «Στις περιπτώσεις υπέρβασης των ορίων ανοχής όσον αφορά την αποθεματοποίηση ή τη μεταποίηση των προϊόντων, ή όταν μετά από κλοπές ή άλλες αναγνωρίσιμες αιτίες διαπιστώνεται ότι λείπουν ορισμένες ποσότητες, η αξία των ελλειπουσών ποσοτήτων υπολογίζεται πολλαπλασιάζοντας τις ποσότητες αυτές επί την τιμή αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007, που εφαρμόζεται για κάθε προϊόν, ανάλογα με τον ποιοτικό τύπο, την πρώτη ημέρα της τρέχουσας λογιστικής χρήσης, προσαυξημένη κατά 5 %.»·
                           
                        
                              β)
                           
                           
                              το στοιχείο β) τροποποιείται ως εξής:
                              
                                          i)
                                       
                                       
                                          το πρώτο εδάφιο αντικαθίσταται από το ακόλουθο κείμενο:
                                          «Στην περίπτωση που, την ημέρα που διαπιστώθηκαν οι ελλείπουσες ποσότητες, η μέση αγοραία τιμή, για τον ποιοτικό τύπο στο κράτος μέλος όπου πραγματοποιείται η αποθεματοποίηση, είναι υψηλότερη του 105 % της βασικής τιμής αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007, οι αντισυμβαλλόμενοι επιστρέφουν στους οργανισμούς παρέμβασης την αγοραία τιμή που διαπιστώθηκε από το κράτος μέλος, προσαυξημένη κατά 5 %.»·
                                       
                                    
                                          ii)
                                       
                                       
                                          το τρίτο εδάφιο αντικαθίσταται από το ακόλουθο κείμενο:
                                          «Οι διαφορές μεταξύ των ποσών που εισπράχθηκαν βάσει της εφαρμογής της αγοραίας τιμής και των ποσών που καταχωρίστηκαν στη λογιστική του ΕΓΤΕ με την εφαρμογή της τιμής αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007, πιστώνονται στο ΕΓΤΕ, στο τέλος της λογιστικής χρήσης, μαζί με τα λοιπά πιστωτικά στοιχεία.».
                                       
                                    
                        
            
                  6.
               
               
                  Στο παράρτημα XII παράγραφος 2, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Σε περίπτωση τυχαίων ζημιογόνων γεγονότων και εκτός αν ειδικές διατάξεις του παραρτήματος VII ορίζουν άλλως, η αξία των προϊόντων υπολογίζεται με πολλαπλασιασμό των σχετικών ποσοτήτων επί την ισχύουσα για τον ποιοτικό τύπο βασική τιμή αναφοράς, όπως αναφέρεται στο άρθρο 8 του κανονισμού (ΕΚ) αριθ. 1234/2007, την πρώτη ημέρα της τρέχουσας λογιστικής χρήσης, μειωμένη κατά 5 %·».
                           
                        
            
         (1)  ΕΕ L 299 της 16.11.2007, σ. 1.».